Komisijos sprendimas
2003 m. rugsėjo 8 d.
nustatantis papildomas garantijas dėl salmonelių Suomijai ir Švedijai skirtoms veislinių naminių paukščių ir vienadienių viščiukų, skirtų įleidimui į veislinių naminių paukščių pulkus ir produkcinių naminių paukščių pulkus, siuntoms
(pranešta dokumentu Nr. C(2003) 3190)
(Tekstas svarbus EEE)
(2003/644/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. spalio 15 d. Tarybos direktyvą 90/539/EEB dėl gyvūnų sveikatos reikalavimų, reglamentuojančių Bendrijos vidaus prekybą naminiais paukščiais ir perinti skirtais kiaušiniais ir jų importą iš trečiųjų šalių [1], su paskutiniais pakeitimais, padarytais Reglamentu (EB) Nr. 806/2003/EB [2], ypač į jos 9a straipsnio 2 dalį,
kadangi:
(1) 1995 m. balandžio 21 d. Komisijos sprendimas 95/160/EB, nustatantis papildomas garantijas dėl salmonelių Suomijai ir Švedijai skirtoms veislinių naminių paukščių ir vienadienių viščiukų, skirtų įleidimui į veislinių naminių paukščių pulkus ir produkcinių naminių paukščių pulkus, siuntoms [3] buvo iš esmės pakeistas [4]. Siekiant aiškumo ir racionalumo minėtas sprendimas turėtų būti kodifikuotas.
(2) Komisija patvirtino Suomijos ir Švedijos pateiktas veiklos programas dėl salmonelių kontrolės. Minėtos programos apima konkrečias priemones veisliniams naminiams paukščiams ir vienadieniams viščiukams, skirtiems įleisti į veislinių naminių paukščių pulkus ir produkcinių naminių paukščių pulkus.
(3) Turėtų būti nustatytos garantijos, lygiavertės Suomijoje ir Švedijoje pagal jų veiklos programas įgyvendinamoms garantijoms.
(4) Išsamios garantijos turi būti visų pirma grindžiamos į Suomiją ir Švediją siųstinų naminių paukščių mikrobiologiniu tyrimu.
(5) Atsižvelgiant į tai, turėtų būti nustatytos skirtingos taisyklės veisliniams naminiams paukščiams ir vienadieniams viščiukams.
(6) Šiam mėginių mikrobiologiniam tyrimui turėtų būti numatytos taisyklės nustatant mėginių ėmimo metodą, imtinų mėginių skaičių ir mėginių tyrimo mikrobiologinius metodus.
(7) Minėtos garantijos neturėtų būti taikomos pulkams, kuriems taikoma programa, pripažįstama lygiaverte Švedijoje ir Suomijoje įgyvendinamai programai.
(8) Trečiųjų šalių kilmės siuntoms Suomija ir Švedija turėtų taikyti ne mažiau griežtus už nustatytus šiame sprendime importo reikalavimus.
(9) Šiame sprendime aprašytais metodais atsižvelgiama į Europos maisto saugos tarnybos nuomonę.
(10) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Į Suomiją ir Švediją siųstiniems veisliniams naminiams paukščiams atliekamas mikrobiologinis tyrimas, mėginius imant kilmės pulke.
2 straipsnis
1 straipsnyje nurodytas mikrobiologinis tyrimas atliekamas pagal I priede nustatytus reikalavimus.
3 straipsnis
1. Prie veislinių naminių paukščių, siųstinų į Suomiją ir Švediją, pridedamas II priede nurodytas sertifikatas.
2. 1 dalyje numatytas sertifikatas gali:
- būti pateikiamas kartu su Direktyvos 90/539/EEB IV priede nurodytu 3 pavyzdžio sertifikatu arba
- būti įtrauktas į pirmoje įtraukoje nurodytą sertifikatą.
4 straipsnis
Į Suomiją ir Švediją įleidimui į veislinių naminių paukščių pulkus arba produkcinių naminių paukščių pulkus siųstini vienadieniai viščiukai privalo būti išsiritę iš veislinių naminių paukščių, kuriems buvo taikytas 2 straipsnyje numatytas tyrimas, perinti skirtų kiaušinių.
5 straipsnis
1. Prie vienadienių viščiukų, siųstinų į Suomiją ir Švediją įleidimui į veislinių naminių paukščių pulkus arba produkcinių naminių paukščių pulkus, privaloma pridėti III priede pateikiamą sertifikatą.
2. 1 dalyje numatytas sertifikatas gali:
- būti pateikiamas kartu su Direktyvos 90/539/EEB IV priede nurodytu 2 pavyzdžio sertifikatu arba
- būti įtrauktas į pirmoje įtraukoje nurodytą sertifikatą.
6 straipsnis
Šiame sprendime numatytos papildomos garantijos netaikomos pulkams, kuriems yra taikoma programa, Direktyvos 90/539/EEB 32 straipsnyje nustatyta tvarka pripažįstama lygiaverte Suomijoje ir Švedijoje įgyvendinamai programai.
7 straipsnis
Sprendimas 95/160/EB panaikinamas.
Nuorodos į panaikintą sprendimą laikomos nuorodomis į šį sprendimą ir aiškinamos pagal V priede pateiktą koreliacijos lentelę.
8 straipsnis
Šis sprendimas skirtas valstybėms narėms.
Priimta Briuselyje, 2003 m. rugsėjo 8 d.